Document ID: 32009D0965

РЕШЕНИЕ НА КОМИСИЯТА
от 30 ноември 2009 година
относно приемането на референтния документ, посочен в член 27, параграф 4 от Директива 2008/57/ЕО на Европейския парламент и на Съвета относно оперативната съвместимост на железопътната система в рамките на Общността
(нотифицирано под номер С(2009) 8680)
(текст от значение за ЕИП)
(2009/965/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 27, параграф 4 от нея,
като взе предвид препоръката на Европейската железопътна агенция (№ ERA/REC/XA/01-2009) от 17 април 2009 г.,
като има предвид, че:
(1)
В член 27, параграф 3 от Директива 2008/57/ЕО от Европейската железопътна агенция се изисква да изготви предложение за референтен документ, съдържащ препратки към всички национални правила, прилагани от държавите-членки за въвеждане в експлоатация на превозни средства. Този документ трябва да съдържа националните правила на всяка държава-членка за всеки от параметрите, посочени в приложение VII към Директива 2008/57/ЕО, и да определя групата, посочена в раздел 2 от същото приложение, към която принадлежат правилата. Тези правила трябва да включват правилата, нотифицирани съгласно член 17, параграф 3 от Директива 2008/57/ЕО, включително правилата, нотифицирани след приемането на ТСОС (особени случаи, неразрешени въпроси, дерогации), както и правилата, нотифицирани съгласно член 8 от Директива 2004/49/ЕО на Европейския парламент и на Съвета (2). Първата версия на този документ се представя на Комисията не по-късно от 1 януари 2010 г.
(2)
За бъде възможно извършването на сравнения и кръстосаното позоваване по отношение на даден параметър между изискванията на ТСОС и тези на националните правила, списъкът на параметрите, които се проверяват във връзка с въвеждането в експлоатация на превозни средства, които не са в съответствие с ТСОС, следва да запази съвместимостта си със съществуващите споразумения и да се основава на тях, като същевременно отразява ТСОС. Поради това е необходимо детайлността на списъка на параметрите да бъде на значително по-високо ниво от посочената в момента в раздел 1 от приложение VII към Директива 2008/57/ЕО. Уместно е подробният списък на параметрите, посочен в приложението към настоящото решение, да бъде приет като база за референтния документ, посочен в член 27, параграф 4 от Директива 2008/57/ЕО.
(3)
Мерките, предвидени в настоящото решение, са в съответствие със становището на комитета, създаден съгласно член 29, параграф 1 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Референтният документ, посочен в член 27, параграф 4 от Директива 2008/57/ЕО, се изготвя на базата на списъка на параметрите, посочен в приложението към настоящото решение.
За всяка държава-членка той съдържа също някои основни данни за националната законодателна рамка, която се прилага към въвеждането на железопътни превозни средства в експлоатация.
Член 2
Адресати на настоящото решение са държавите-членки и Европейската железопътна агенция, представена от своя изпълнителен директор.
Съставено в Брюксел на 30 ноември 2009 година.

Labels: 7
8
15